
Misaone jasnoće i druge zablude

 


Poniznost

 

 

Za duhovni prosperitet ljudi vrlo je bitno

da se predmeti očiste od njihove uobičajene upotrebe:

stolice ne smiju više služiti za sjedenje,

košulje ne smiju više služiti za oblačenje,

knjige ne smiju više služiti za čitanje,

automobili ne smiju više služiti za vožnju.

Predmeti su naime jednom bili naša 

braća i sestre po energiji

a koja se duhovno više nisu razvijala

kao što je to učinio čovjek. 

Važno je zato da se svrha svakodnevnih 

predmeta predefinira i 

da se predmeti oslobode od njihovog otuđenja. 

Za prakticiranje naše ljubavi prema bližnjem 

zato je od koristi 

da se našoj zaostaloj braći u obliku predmeta

prizna pravo na samodefiniranje 

da bismo kroz taj plemeniti čin 

ujedno mogli ubrzati i naš duhovni prosperitet. 

 


Nešto posebno

 

 

Promatrati neku liniju pod povećalom je vrlo uzbudljivo 

jer se svaka linija sastoji od milijardu točaka. 

Između tih točaka postoji uvijek prazni prostor

a koji je opet ispunjen milijardom točaka, 

i između tih točaka postoji opet prazni prostor

koji je ispunjen s daljnjom milijardom točaka, 

i između tih točaka postoji iznova prazni prostor

koji je također ispunjen milijardom točaka,

i tako dalje i tako u beskonačnost. 

Čovjek može promatrati na takav način i 

svoja iskustva u životu: 

između iskustava u životu postoji uvijek neki prazan prostor

koji je ispunjen s nekim drugim događajima. 

Zato je naš stav da u životu držimo nešto važnim 

a nešto nevažnim, totalno promašen: 

naša navodno odlučujuća iskustva samo su povremene pojave 

i služe tome da popune liniju života, 

a ne da nekoga fasciniraju. 

Pošto život nije jedna linija nego je zbroj iskustava, 

mi se trebamo uvijek koncentrirati na 

prazan prostor između naših iskustava. 

To će nam pomoći da shvatimo da je život 

u svojoj prirodi

beskonačna praznina 

koja se nikada neće ispuniti. 

 


Privremena retorička pitanja

 

 

Dva pitanja na koje niti jedna žena nema odgovora 

su: 

odakle ulazi prašina u zatvorenu sobu, 

i zašto žene ne preuzmu vladanje svijetom? 

Odgovore na ta pitanja nemaju doduše ni muškarci

ali to im nezasluženo ide na ruku. 

No u jednom su i muškarci i žene sporazumni: 

I jedni i drugi kažu da je odgovor na ta pitanja 

posljedica zrelosti u razmišljanju.

 


Spas

 

 

Na ulicama se može primijetiti

što ljudi stvaraju svojim mislima i osjećajima: 

njihove misli i osjećaji 

divljaju okolo tako neobuzdano, jezivo i krvoločno

kao mlade hijene u proljeće 

koje su danima mučene glađu. 

Od tako strašnog prizora 

svakoj nevinoj osobi se mora zavrtiti u glavi

ali pošto ona čine samo beznačajnu manjinu, 

ta šuti i povremeno i sama sudjeluje u gadarijama: 

i ona priča non-stop i do nesuvislosti,

dere se besramno kao sajamski prodavač stoke 

i priređuje sve moguće i nemoguće podlosti. 

Ni noću nije mirno na ulicama: 

čovjek se može spotaknuti na neki odbačeni 

leš od zanimacije 

koji je svojem vlasniku predugo i bezrazložno služio, 

ili se može okliznuti na nekom ljigavom 

tepihu od namjera

kojeg netko nije htio ponijeti kući. 

Ta zbrka se može dovesti pod kontrolu

ako čovjek ostane kod kuće i napiše sve

što mu padne na pamet ili što inače osjeća: 

papir je strpljiv s mislima i osjećajima 

a pisanje će ga kao zanimanje

držati mirnim unutar četiri zidova 

bar neko kratko vrijeme.

 


Bogatstvo

 

 

U svakoj kapljici oceana dešava se drama,

i time počinje naše računanje života: 

pošto postoje milijarde kapljica u jednom oceanu

i pošto postoje milijarde oceana, 

može se računati s beskonačnim 

brojem drama

koje se istovremeno dešavaju. 

To može obuhvatiti u svojem razumu samo onaj

koji uspije izaći iz žarišta svoje kapljice.

Ako taj izađe iz svoje drame,

samim tim činom postaje vlasnik oceana

i ima potpuni pregled nad svim 

dramama svijeta. 

 


Zaborav

 

 

Kod nekog grofa zaborav je

potpuno u smislu njegovog plemenitog statusa: 

on se mora koristiti zaboravom već 

od samog rođenja

jer je njegov život tako prepun događanja

da zbog svoje mentalne higijene mora brisati iz pamćenja 

sve stare uspomene

da bi mogao napraviti mjesta novima. 

Kod nekog zanatlije zaborav je

neprobavljiva biljka koja se treba izbjegavati:

ako počne zaboravljati događanja,

to će štetiti njegovom poslu, 

zbog lošeg posla loše će spavati 

a od lošeg spavanja iživljavat će se 

na svojoj obitelji

koja će ga zbog toga sabotirati na 

svakom koraku

i konačno dovesti 

do propasti. 

Treba li čovjek dakle zaborav gajiti ili uništavati

pitanje je ničeg drugog nego statusa:

plemenitost živi od zaborava

a prosječnost živi od uspomena. 

 


Misaona gradnja

 

 

Misli mogu stvarati predmete, 

ali one to ne mogu činiti uvijek uspješno. 

Uspješnost materijalnog stvaranja

uz pomoć misli 

ovisi o tome u što su misli obučene.

Misli su naime po rođenju gole 

i

najadekvatnija odjeća za oblačenje misli su 

emocije 

i to upravo one koje su isto tako gole –

oslobođene svakog ličnog interesa. 

Sam čovjek pri tome ima naravno 

odlučujuću ulogu – 

on treba, kao garderobijer, golu misao 

dostojno obući, 

ali nakon toga treba je samo promatrati što se 

s tako obučenom misli dešava.

On obavezno mora odoljeti izazovu 

da se nepozvan miješa u poslove misli.

Pri svakom iznenađenju ili 

naglom obratu u slijedu stvari, 

on treba prihvatiti cijelu situaciju 

kao da je upravo to ono

što je on sam htio i namjeravao 

od samog samcatog početka. 

 


Snaga odluke 

 

 

Za čovjeka koji želi napraviti nešto važno 

u svom životu 

postoji nova mogućnost da promijeni svijet: 

on treba naučiti životinje da postanu vegetarijanci. 

To nije tako teško kako se čini 

jer je poznato da su gorile i slonovi 

već vegetarijanci.

Druge životinje imaju puno manji mozak 

od čovjeka

i zato je za čovjeka lako da ih u razgovoru 

izmanipulira i 

navede na vegetarijanstvo. 

U povijesti su postojali ljudi koji su 

komunicirali sa životinjama,

ali oni s druge strane nisu uzeli za zadaću 

da promijene svijest životinja

nego samo da s njima proćaskaju.  

Ako će neke od tih životinja preživjeti s novom hranom 

ili će izumrijeti, 

to ne ovisi od samog vegetarijanstva – 

jer kako znamo gorila i slonova i dalje ima i sigurno 

će ih još biti – 

nego od čovjekove upornosti 

da životinjama jasno prikaže i objasni

da tijelo ne živi od mesa 

nego od vlastitih odluka i 

vjere u snagu tih odluka. 

 


Dobitak 

 

 

Čovjeka koji počinje rečenicu s

OEBPS/cover.jpeg
O jasnodi
i drugim zabludama

pjesme

Ana Bili¢





